Lectio Divina

*fuq il-Vanġelu tal-Ħadd*

Ir-4 Ħadd ta’ Matul is-Sena

Sena Ċ

Lq 4:21-30

Jekk fl-ewwel tagħlim tiegħu Ġesù kellu laqgħa sabiħa: laqgħuh, stagħġbu, faħħruh, ferħu bih; minnufih id-diska tinbidel u jsib il-bsaten fir-roti, u xettiċiżmu qawwi: Dan mhux bin Ġużeppi? Għax jibqa’ dejjem “skandlu” ukoll għal min jemmen (cf. 7:23 *U mbierek hu min ma jitfixkilx minħabba fija* (*skandalisten en emoi*). F’kuntest bħal dan tal-lum, ta’ żminijietna.

**v. 21** *Illum seħħet din il-kitba li qed tisimgħu*.

**v. 22** Għal dan il-kliem li kexkixhom (profezija ta’ 400 sena qed isseħħ quddiemhom... l-għatx u l-bżonn ta’ ħelsien, tama ta’ sekli, għawġ ta’ kuljum, Ġesù jeħles lil kull min hu miskin....qed isseħħ illum, Bih), huma “taw xhieda” (*martureiv*): xhieda bil-mod kif laqgħu il-kelma ta’ Ġesù; u “stagħġbu” (*thaumazein*). Għalissa għadha mhix il-fidi sħiħa fih, imma l-bidu tal-mixja lejn fidi sħiha. Baqgħu mpressjonati għax kliemu kienu kliem ta’ grazzja (*charis*)

Imma, kien diġà naffarhom meta ma kkwotax il-vers kollu ta’ *Is* 61:2 u ħalla barra, «jum il-vendetta tal-Mulej » (fuq il-ġnus li għakksu lil Israel). (Kif, mela jista’ jkun hemm fidwa mingħajr ma jpattihielhom lil dawk il-qabda... li tant ġegħluna nbatu? Il-profeti kollha ħabbru il-kastig tal-ġnus. Mela allura, m’hemmx kastig? X’fidwa hi din, mingħajr ma npattuhielhom u naqilbuhielhom…?)

**vv. 23-24** Ġesù jaf x’inhu għaddej bejnhom u bejn ruħhom (f’moħħhom). Jikkwota qawl magħruf ukoll imkejjen oħra. U lilna jfakkarna fis-salib: 23:24, salva oħrajn, ħa jsalva lilu nnifsu.

Ġesù jfakkarhom fid-destin tal-profeta: l-ebda profeta m’hu milqugħ f’pajjiżu. Ifakkarhom ukoll li matul l-istorja tagħhom huma dejjem ċaħdu l-profeti (cf. 6:23, 11:47,49-50, 13:33-34, 20:9-19, *Atti* 7:52,28:25)

**vv. 25-27**  Biex tagħqad, Ġesù mhux biss ma jlaqlaqx, imma jagħti pass ieħor.

*Amen*: fejn is-soltu insibuha fl-aħħar, f’fomm Ġesù insibuha dejjem fil-bidu (sinjal żgur li kelma tiegħu oriġinali). L-unika kelma bl-Ebrajk li Luqa juża’ jurina li għalih dan li ġej ifisser ħafna.

Bl-istorja ta’ Elija u Eliżew, Ġesù : (i) jagħti eżempji taċ-ċaħda tal-profeti; (ii) ifakkarhom li meta jiċħdu profeta, ikun hemm oħrajn li jaraw il-ġid mingħandu; (iii) dak li kienu tilfu l-bosta romol u lebbrużi Iżraelin, rebħuh l-armla u Nagħman; (iv) fuq kollox, il-ħidma/missjoni tal-profeta li jitma’ u li jfejjaq, infetħet lill-ġnus, lill-pagani (it-tnejn li huma, profeti tal-azzjoni, mhux tal-kitba).

Imma, fl-aħħar mill-aħħar, dak li ma felħux u ma ħamlux hu li l-Fidwa hija miftuħa għal kulħadd: pagani, għedewwa u Samaritani (eretiċi). (Luqa żgur li hu Nisrani mid-dinja Griega-pagana).

Kollox ma’ kollox, l-isfond hu l-libertà u s-sovranità ta’ Alla l-Imbierek: jagħżel il-foqra u r-rimi tad-dinja, jagħti l-ħelsien u s-salvazzjoni lill-pagani u lill-għedewwa.

Din l-għażla tixhed ukoll il-gratwità assoluta tas-salvazzjoni.

Fl-aħħar mill-aħħar, ir-raġuni tal-għażla tal-foqra insibuha f’Alla l-Imbierek u mhux f’xi ħaġa speċjali li nsibuha fihom.

**vv. 28-30** Din id-darba mhux biss ċaħduħ, imma l-kliem ta’ Ġesù regħexhom bl-ikrah, u mtlew bir-rabja, hekk li ppruvaw joqtluh.

Hekk kif 2:34 (*Ara dan ikun ta’ tiġrif u qawmien ta’ ħafna f’ Israel, u sinjal li jmeruh*) iħejjina biex nifhmu kif u għaliex il-ministeru ta’ Ġesù ħoloq firda/kunflitt fil-poplu tiegħu, iċ-ċaħda f’Nazareth tħejjina diġà għall-Passjoni ta’ Ġesù, id-destin tal-profeta.

Jekk nifhmu l-Vanġelu ta’ Luqa bħala “vanġelu-gwida” tal-missjunarju Nisrani (v.18. *apestalken me*), mela nifhmu aħjar għaliex Luqa jfakkarna li fil-prietka inawgurali tiegħu (kif ukoll fil-ministeru kollu tiegħu), Ġesù laqgħuh kif ukoll ċaħduh… id-dixxiplu qatt m’hu ser ikun iżjed mill-Imgħallem tiegħu u qatt ma se jmur aħjar minnu. Bħal Ġesù, il-missjunarju ser isib min jilqa’ lilu u l-Kelma, u ser isib min jiċħdu u min jobogħdu/ha.